༥༦༢༽༄། ། ཆགས་པ་སྤོང་བ་དང་། དད་ཆེན་བྱ་བ། སྤྱོད་བཟང་དུལ་བ་གསུམ་བསྟན་པ། ། ཡང་འདི་སྐད་བདག་གིས་ཐོས་པ་དུས་གཅིག་ན། རྗེ་རིན་པོ་ཆེའི་ཞལ་ནས་བླ་མ་རིན་པོ་ཆེས་འཁོར་འདས་ཀྱི་ཆོས་ཐམས་ཅད་རང་གི་སེམས་ཡིན། སེམས་སྐྱེ་བ་མེད་པ་ནམ་མཁའི་དཀྱིལ་ལྟ་བུ་ཡིན་ཞེས་པའི་ཚིག་གཉིས་པོ་འདིར་སྡེ་སྣོད་མཐའ་དག་མ་ལུས་པར་འདུས་ཏེ། དེ་ཡང་སྣང་བ་དང་མི་སྣང་བ། བརྟན་པ་དང་གཡོ་བ་སྣོད་བཅུད་ཀྱིས་བསྡུས་པ་ཐམས་ཅད་རང་གི་སེམས་ཡིན་ཞེས་གསུངས་པར་གདའ། བྱམས་པ་དང་མཐུན་པར་འོང་བར་འདུག་སྟེ། སེམས་དང་སེམས་བྱུང་ཁམས་གསུམ་པ། ། སྒྲོ་བཏགས་རྣམ་པ་ཅན་རྟོག་ཡིན། ། ཞེས་དབུས་མཐའ་ནས་གསུངས་པས། སེམས་དང་སེམས་ལས་བྱུང་བ་ཐམས་ཅད་ཁམས་གསུམ་གྱི་འཁོར་བ་ཡིན་ཏེ་སྒྲོ་བཏགས་རྣམ་པ་ཅན་གྱི་རྟོག་པ་ཡིན་པས། བླ་མ་རིན་པོ་ཆེས་འཁོར་འདས་ཐམས་ཅད་རང་གི་སེམས་ཡིན་ཞེས་པ་སྟེ། མྱ་ངན་འདས་པ་བྱང་ཆུབ་ཀྱི་སེམས་མན་ཆད་སེམས་ཡིན། མྱ་ངན་འདས་པའི་སེམས་ནམ་མཁའི་དཀྱིལ་ལྟ་བུ་ཡིན་ཏེ། ཞི་བ། མེད་པ། སྟོང་པ་དེ་ཡིན་ཏེ། སེམས་དེའི་གཤིས་དེ་ཡིན། སེམས་མེད་སེམས་ལས་བྱུང་བའང་མེད། ། ཅེས་པའི་དོན་ཏོ། ། དེས་ན་སེམས་ལ་རྩ་བ་མེད་པས་ངས་གོ་བདེར་རེ་བས། དང་པོ་རྒྱུ་མེད་དེ་སྔ་ཕྱི་གཉིས་མེད། ཆད་པར་འདོད་པ་དང་མཐུན། རྐྱེན་ཀྱིས་བར་དེར་རྟེན་འབྲེལ་འགྲུབ་པ་ལས་སྐྱེ་བ་ཡིན་ཏེ། མི་ཤི་བ་མིར་སྐྱེ་བྱ་སྟེ་རྟག་པ་དང་མཐུན་གསུངས། དེ་ལ་མ་རིག་པའི་རྐྱེན་གྱིས་འདུ་བྱེད་བྱུང་སྟེ། རྣམ་པར་ཤེས་པ་ནས་རྒ་ཤིའི་བར་དུ་འབྱུང་བས། འདུ་བྱེད་དགེ་མི་དགེ་ལུང་མ་བསྟན་གསུམ་ཡིན་ཏེ། སེམས་དེ་དང་དེའི་རིགས་ཤིག་སྒྲུབ་པ་ཡིན་གསུངས། དེ་ཡང་བྱམས་པ་ལ་སེམས་སུ་ཡང་བཤད། ཁ་ཅིག་ནས་སེམས་ལས་བྱུང་བར་ཡང་བཤད་པས་འདི་གཉིས་ཀྱི་འགལ་སུམ་པ་ཞིག་ཕག་ཏུ་ཞུས་དང་གསུངས་པ་དང་། ཞེ་སྡང་གི་སེམས་དེའི་རིགས་དམྱལ་བ། བྱང་ཆུབ་ཀྱི་སེམས་དེའི་རིགས་ཐེག་པ་ཆེན་པོ་ཡིན་ཏེ་འདུ་བྱེད་ཡིན་པས། བདུན་བརྒྱ་པ་ལས། ཀྱེ་མ་འདུས་བྱས་རྣམས་མི་རྟག། སྐྱེ་ཞིང་འཇིག་པའི་ཆོས་ཅན་ཏེ། ། དེ་བས་མྱུར་དུ་ཞི་བ་བདེ། ། སྐར་མ་རབ་རིབ་མར་མེ་དང་། ། སྒྱུ་མ་ཟིལ་པ་ཆུ་བུར་དང་། ། རྨི་ལམ་གློག་དང་སྤྲིན་ལྟ་བུ། ། འདུས་བྱས་ཆོས་ཀྱང་དེ་ལྟར་བལྟ། ། ཞེས་པས། ཤས་ཅིག་ནས་འདུ་བྱེད་ཟེར། ཤས་ཅིག་ནས་འདུས་བྱས་ཟེར་ཏེ། བྱས་ཟིན་པ་དང་བྱེད་པ་གཉིས་པོ་ལ་དགོངས་པ་ཡིན་སྙམ་གསུངས། མི་རྟག་པ་འདི་གཅིག་པུ་གོ་བས་རྟག་ཆད་གཉིས་ཀ་ཁེགས་པ་ཡིན་ཏེ། སྔ་མ་ཉེར་ལེན་གྱི་རྒྱུ་རྐྱེན་ཕྱི་མ་ཅིག་གིས་ལྷན་ཅིག་བྱེད་པའི་རྐྱེན་བྱས་ནས་ལས་འགྲུབ་སྟེ། མིག་གི་དབང་པོ་སྐྱོན་མེད་པ་དང་། ནམ་མཁའ་གོ་ཕྱེ་བ་གཟུགས་རབ་འབྲིང་གསུམ་པོ་ལ་བརྟེན་ནས་ཆགས་སྡང་སྐྱེ་བ་ལྟར་རོ། ། དེས་ན་ཆད་དོགས་མེད་གསུངས། སློབ་དཔོན་འཕགས་པའི་ཞལ་ནས་ཀྱང་། བག་ཆགས་དག་ལས་བྱུང་བས་ན། ། བག་ཆགས་ས་བོན་དག་ཏུ་བཞེད། ། བག་ཆགས་རྗེས་མཐུན་སོགས་པས་ན། ། སྲིད་པའི་མྱུ་གུ་དེས་བསྐྱེད་དོ། ། ཞེས་པས་ཆད་དོགས་མེད། ཡང་རྐྱེན་གྱིས་འཇིག་པ་ཡིན་ཏེ་སྐད་ཅིག་མ་གཉིས་པ་གསུམ་པར་མི་སྡོད་པར་འཇིག་པས་རྟག་དགོས་མེད་དེ། གཉིས་ཀྱི་གྲུབ་པའི་མཐའ་བཀག་ནས་དབུ་མ་ཆེན་པོ་བས་བསྒྲུབ་ཏུ་ཅང་ཡོད་དམ། སངས་རྒྱས་ཀྱི་ཚད་མ་དྲང་པོ་ཡིན་ཏེ། ཚད་མ་ཟེར་བས་མུ་སྟེགས་དང་ཐུན་མོང་ག་ལ་ཡིན། སློབ་དཔོན་ཕྱོགས་ཀྱི་གླང་པོས། ཚད་མར་གྱུར་པ་འགྲོ་ལ་ཕན་བཞེད་པ། ཞེས་སྟོང་པ་ཉིད་དང་སྙིང་རྗེ་གསུངས་པ། སངས་རྒྱས་ལ་མཆོད་པར་བརྗོད་པ། གྲུབ་པ་ཐོབ་པ་ལ་དཔལ་ཆོས་ཀྱི་གྲགས་པ་སངས་རྒྱས་གཉིས་པ་ལྟ་བུ་ཡིན་གསུངས། དེས་ན་ཆད་དོ་སྙམ་པའི་རྣམ་རྟོག་ཅིག་བྱས་པས་ཆད་པར་ག་ལ་འགྲོ་སྟེ། ཆད་པ་དང་འདྲ་བར་གང་དུ་ཡང་འདུ་མི་བྱེད་པར། ཞི་བ་ཕྱོགས་གཅིག་ཏུ་སྡོད་པ་འདི་ཡང་ཞི་བདེ་སྡོད་གཏན་མི་སྲིད་དེ། སློབ་དཔོན་ཀླུ་སྒྲུབ་ཀྱིས། ཉན་ཐོས་དེ་དག་ཇི་སྲིད་དུ། ། ཞེས་པ་དང་། སངས་རྒྱས་ཀྱི་འོད་ཟེར་གྱིས་བསྐུལ་ནས་བྱང་ཆུབ་ཏུ་སངས་རྒྱ་སྟེ། ཁུ་ཚུར་སྟོང་པ་བུས་པ་བྱིས་པ་བྲིད་པ་ལྟ་བུས་སངས་རྒྱས་ཀྱི་ཆོས་ཐམས་ཅད་ཀྱང་དགོངས་གཞི་རེ་ལ་དགོངས་པ་མ་གཏོགས་པ་རྫུན་ནི་མ་ཡིན་གསུངས་ཏེ། ལྷ་སྦྱིན་གྱིས་སངས་རྒྱས་ཀྱི་འཁོར་ཕྱེ། སྐུ་མཚལ་ཕྱུང་། དགེ་སློང་མ་ཨུཏྤ་ལའི་མདོག་ཀྱང་བཀྲོངས་ནས། ཤིན་ཏུ་སྡུག་བསྔལ་ཏེ་ཡིད་གདུངས་པ་ལ། མུ་སྟེགས་ཀྱི་སྟོན་པ་ཡང་དག་རྒྱལ་བ་ཅན་གྱིས། ལྷས་བྱིན་ཁྱོད་དེ་བས་དྲག་སྙམ། ཤཱཀྱ་རྣམས་ལ་གཙེས་ཚེ་སྐྱེ་བ་སྔ་མ་མེད། ཕྱི་མ་མེད། ཕྱི་མ་དཔེར་ན་རིལ་བ་ཆུ་སྣོད་བཅག་པ་དང་འདྲ་སྟེ་ཕྱིར་བསྡུ་མེད་ཅེས་པ་ཆད་ལྟ་བསྟན་པས་ལྟ་བ་ལོག་སྟེ། སངས་རྒྱས་ཀྱི་ཞལ་ནས་ད་ནི་འདི་མནར་མེད་པའི་དམྱལ་བར་ལུང་སྟོན་ཏེ་གསོར་མེད་པར་སོང་བས། དཔེ་སྐྱེས་བུ་གཅིག་མི་གཙང་བའི་འདམ་དུ་སྐྲ་དང་སྤུའི་གཟུང་ས་ཡང་མེད་ན་འདོན་པའི་སྐབས་མེད་པ་བཞིན་གསུངས་སྐད། དེ་ནས་ལྷ་སྦྱིན་གྱིས་ཤཱཀྱ་རྣམས་ཀྱང་འཁོར་ལོས་བསྒྱུར་བའི་རྒྱལ་པོར་འདོད། ཅེས་ཡང་དག་རྒྱལ་བ་དང་འགྲོགས་ནས་འོངས་པ་ལ། བཙུན་མོ་གྲགས་འཛིན་མ་དང་ས་མཚོ་མ་གཉིས་ལག་པས་ཁྲུས་ཀྱི་རྫིང་བུའི་ནང་དུ་བསྐྱུར་ཏེ། སྲེད་མེད་བུའི་སྟོབས་དང་འདྲ་གསུངས། ཤཱཀྱ་རྣམས་ཀྱིས་སངས་རྒྱས་ལ་མ་ཞུས་པར་མི་འོང་ཟེར་བས། ཁོའི་དུག་དེ་ཞབས་ལ་བྱུགས་ནས་བཀྲོངས་སྙམ་པར། སངས་རྒྱས་ཞབས་ཤེལ་དུ་བྱིན་གྱིས་བརླབས་པ་དང་། ཁོ་མེ་ལྕེ་ཞིག་ཏུ་གྱུར་ཏེ་ཚིག་ནས་གདུངས་པར་ནུ་བོ་ཀུན་དགའ་བོས་འོ་དོད་བོས་པས། ལྷ་སྦྱིན་སྙིང་ཐག་པ་ནས་དེ་བཞིན་གཤེགས་པ་ལ་སྐྱབས་སུ་སོང་ཞེས། སྐྱབས་འགྲོ་ལན་གཅིག་བྱས་པས། ཚེའི་དུས་བྱས་ནས་མནར་མེད་པའི་དམྱལ་བར་མེ་ལྕེ་གཅིག་ཏུ་གྱུར་ཅིང་སྡུག་བསྔལ་བ་ལ། སངས་རྒྱས་ཀྱི་ཞལ་ནས་ཁོས་ང་ལ་སྐྱབས་འགྲོ་ལན་གཅིག་བྱས་པས་དེས་བསྐལ་པ་འདིའི་འོག་ཏུ་རང་སངས་རྒྱས་རུས་པ་ཆེན་པོ་བྱ་བར་འགྱུར་ནས། བསྐལ་པ་དཔག་ཏུ་མེད་པའི་ཡང་དཔག་ཏུ་མེད་པ་ན་དེ་བཞིན་གཤེགས་པའི་ཞིང་ཁམས་གཞན་པ་ལྷའི་ཐེམ་སྐས་བྱ་བར་སངས་རྒྱས་ལྷའི་རྒྱལ་པོ་བྱ་བར་འཚང་རྒྱ་བར་གསུངས་པས། ཤཱ་རིའི་བུ་དང་མོའུ་འགལ་གྱི་བུ་གཉིས་ཀྱིས་རྫུ་འཕྲུལ་གྱིས་དམྱལ་བར་བྱོན་ནས་ཁོ་ལ་ཆོས་བསྟན་སྙམ་པས་མེ་ལྕེ་ཞིག་ཏུ་གྱུར་པས། སྐབས་མེད་ནས་ཆར་ཤིང་རྟའི་སྲོག་ཙམ་ཕབ་ཀྱང་འབྲུ་མ་གཅིག་ཀྱང་མ་བབ་པས། ཆུའི་ཏིང་ངེ་འཛིན་ལ་མཉམ་པར་བཞག་པས་ཁོའི་མེ་རླབས་བག་ཙམ་ཞི་བས། སངས་རྒྱས་ཀྱི་ཞལ་ནས་ཁྱོད་ལ་དེ་སྐད་གསུངས་པས་དད་གུས་གྱིས། ཞེས་སངས་རྒྱས་ཀྱིས་ང་ལ་དེ་སྐད་གསུངས་ན། ངོས་གཡས་པ་ས་ལ་ཕབ་པས་ཀྱང་ངས་བསྐལ་པར་སྡོད་ནུས་ཟེར་ཏེ། དེའི་གོང་ན་ཡང་དག་རྒྱལ་བ་ཅན་འདུག་པའི་གྲོང་དུ་འོངས་འཕགས་པ་གཉིས་ལ་དད་པའི་ཤུགས་སྐྱེས། ལྕེ་ལྔ་བརྒྱ་ལ་ཐོང་གཤོལ་སྟོང་སྟོང་རྨོ་བར་གྱུར་ཏེ། བྲན་མོའི་རྗེས་སུ་འཇུག་པའི་ཀུན་ཏུ་རྒྱུ་རྣམས་ངའི་གདུང་ལ་རིམ་གྲོ་བྱས་ཚད་ང་ལ་གནོད་པར་བྱུང་བས་མ་བྱེད་ཅེས་ཕྲིན་སྤྲིངས་པ་དང་། གཉིས་པོས་དམྱལ་ཁམས་བཅོ་བརྒྱད་ཀུན་ཏུ་བྱོན་ནས། ཀུན་ཏུ་རྒྱུ་རྣམས་ལ་ཤྭ་རིའི་བུ་ཤེས་རབ་ཆེ་བས་ལྡབ་ལྡིབ་ཏུ་གསུངས། མོའུ་འགལ་བུས་དྲང་པོར་བཤད་པས་དབྱུག་ཐོགས་ལྔ་བརྒྱས་ལུས་འདམ་བུ་དཀྲུམ་པ་བཞིན་དུ་བཏང་སྟེ། སྤྲུལ་པ་ལྟ་ཨ་ཅང་ཡང་ཆེས་ན་རྫུ་བ་ཙམ་ཡང་མ་ཤེས་གསུངས་སྐད་ན་གྲོངས་པ་ཡིན་གསུངས། དེ་ནས་ལྷ་སྦྱིན་རང་སངས་རྒྱས་རུས་པ་ཆེན་པོ་གྱུར་ནས་བསོད་སྙོམས་ཞིག་བླངས་ནས་འདིར་སྐྱེས་པ་བལྟས་པས། སྔར་གྱི་དེ་དྲན་ཡིད་ཞུམ་ནས་ཁ་ཟས་མ་གསོལ་བར་ནམ་མཁའ་ནས་མེ་བྱུང་ནས་མྱ་ངན་ལས་འདས་པ་ཞི་བ་དེ་ལ། སངས་རྒྱས་དེ་ལྟར་འགྱུར་བ་ཡིན་ཏེ་ཆད་པ་མེད་གསུངས། དེས་ན་ལས་རྒྱུ་དང་འབྲས་བུ་མི་བསླུ་སྟེ། སྡིག་པ་མི་དགེ་བ་ལ་དགེ་བར་བཏགས་ཀྱང་འབྲས་བུ་ཚ་བ་འབྱིན་པ་བབས་ཡིན་གསུངས། འོ་ན་ཚོང་པ་མི་ནག་མདུང་ཐུང་ཅན་དེད་དཔོན་སྙིང་རྗེ་ཆེན་པོས་བསད་པས་འཁོར་བ་ལ་བསྐལ་པ་འབུམ་ཕྱིར་བསྙིལ་བ་དེ་ཅི་ཡིན་སྙམ་ན། དེ་རང་གིས་མི་དགེ་བ་ལ་སྡུག་བསྔལ་འབྱུང་བའི་ལུང་ཡིན་ཏེ། དེད་དཔོན་དེ་ས་བརྒྱད་ལ་གནས་པའི་བྱང་ཆུབ་སེམས་དཔའ་ཅིས་ཀྱང་ཡིན། བླ་མ་རིན་པོ་ཆེས་བཅུ་པ་ཡིན་ཀྱང་གསུངས། དེའི་དུས་ན་ཚོང་པ་སྟོང་པོ་དེ་སངས་རྒྱས་ལ་འགོད་པ་དང་། མ་འོངས་པའི་དུས་ན་ཡང་བསམ་གྱིས་མི་ཁྱབ་པའི་དགོས་པ་ཡོད་པར་མཁྱེན་ནས་བསད། དེ་མི་སྟོང་པོ་དེ་སངས་རྒྱས་སྟོང་པོ་ཡིན། དེ་ཡང་སངས་རྒྱས་འཁོར་བ་འཇིག་འཇིག་རྟེན་དུ་བྱོན་པ་ཚུན་ཆད་ཀྱི་སྐྱེས་རབས་ཡིན་ཏེ། དེ་ལ་ཡང་སངས་རྒྱས་ཀྱི་ཞབས་ལ་སེང་ལྡེང་གི་ཚལ་བ་ཟུག་སྟེ། ལུས་ཅན་རྣམས་ཀྱི་ལས་རྣམས་ནི། ། བསྐལ་པ་བརྒྱར་ཡང་ཆུད་མི་ཟ། ། ཞེས་པའི་དོན། སངས་རྒྱས་ཀྱི་དྲུང་དུ་སེང་ལྡེང་གི་ཚལ་པ་བྱུང་བ་ལ་འདི་ལ་ང་ཤིན་ཏུ་འཇིགས་ཞེས་པས། རྫུ་འཕྲུལ་ཆེན་པོ་མོའུ་འགལ་གྱི་བུ་སྟོང་གསུམ་གྱི་འཇིག་རྟེན་ཡང་ཤིང་རྟའི་འཕང་ལོ་བཞིན་དུ་བསྐོར་བར་ནུས་པའི་རྫུ་འཕྲུལ་ཡོད་པས། ངས་སྟོང་གསུམ་གྱི་ཕ་རོལ་ཏུ་བསྐྱུར་བས་ཆོག་ཞེས་པས། སངས་རྒྱས་ཀྱིས་མཁྱེན་བཞིན་དུ་དགྱེས་པས་དེ་བསྒུལ་བར་ཡང་མ་ནུས། སངས་རྒྱས་རྒྱལ་ཆེན་བཞིའི་རིགས་ཀྱི་ལྷ་དང་དགའ་ལྡན་དང་། སུམ་ཅུ་རྩ་གསུམ་གྱི་བར་དུ་བྲོས་པས་ཀྱང་མ་ཕན། མདུན་ན་འདུག་སྟེ་དེའི་ཐོག་ཏུ་ཞབས་བཞག་པས་ཐལ་གྱིས་ཕུག་ནས། སངས་རྒྱས་ཀྱི་འཁོར་ཐམས་ཅད་ཀྱང་མྱ་ངན་གྱིས་ཟུག་པར་འགྱུར་བ་དེ་ཡིན་ཏེ་ཉེས་པ་དེ་ལས་ཆེ་བ་མེད་གསུངས། དེས་ན་དགེ་བས་ལྷ་མི། མི་དགེ་བས་ངན་སོང་། གཉིས་ཀ་མ་བྱས་པས་གང་དུ་ཡང་མི་སྐྱེ་སྟེ། ཉན་ཐོས་ཆེན་པོ་རྣམས་དགེ་མི་དགེ་གང་དུ་ཡང་འདུ་མི་བྱེད་པར་འདུག་སྟེ་ཤི་ཚིག་གསང་གཏམ་ཡིན་གསུངས། ཐེག་པ་ཆེན་པོ་བ་རྣམས་མི་དགེ་བ་འདུ་མི་བྱེད་དགེ་བ་འདུ་བྱེད་དེ། དེའི་རང་བཞིན་རྟོགས་པ་ལས་ཟུང་དུ་འཇུག་པར་བྱེད་པ་ཡིན་གསུངས། དེས་ན་ང་ལ་དགེ་སྦྱོར་བཟང་པོ་ཞིག་ཡོད་པ་ལ་ཡོན་ཏན་མ་བྱུང་ཟེར་བ་ཀུན་ཉོན་མོངས་པ་མ་སྤངས་པར་ཡོན་ཏན་ག་ལ་འོང་སྟེ། འདོད་པའི་འདོད་ཆགས་དང་། གཟུགས་ཀྱི་འདོད་ཆགས། གཟུགས་མེད་པའི་འདོད་ཆགས་གསུམ་སྤོང་དགོས་ཏེ། གདམས་ངག་ཏུ་ཉམས་བདེ་བ། གསལ་བ། མི་རྟོག་པ་གསུམ་སྤོང་བ་ལ་ཟེར་གསུངས། དེ་གསུམ་ལ་ཞེན་པ་མེད་པར་བསྒོམ་ན་ཉན་ཐོས་རྣམས་ཀྱི་བྱང་ཆུབ་ལས་མི་ཐོབ་གསུངས། ཕྱི་རོལ་མུ་སྟེགས་རྣམས་ཀྱི་མངོན་པར་ཤེས་པ་ལྔ་ཡང་། ཉོན་མོངས་པ་ཅི་རིགས་ཅི་འོས་སུ་སྤངས་པ་ལས་བྱུང་བ་ཡིན། ཉན་ཐོས་རྣམས་ཀྱིས་ཉོན་མོངས་པ་རགས་པ་མགོ་མནོན་པ་ལས་བྲལ་བའི་ཡོན་ཏན་མངོན་པར་ཤེས་པ་དྲུག་ལ་སོགས་པ་འབྱུང་ལ། ཚུལ་ཁྲིམས་ཀྱིས་མི་འཇིགས་པ་མ་འདྲེས་པའི་ཆོས་བཅོ་བརྒྱད་འབྱུང་ལ། རྣམ་པར་སྨིན་པའི་འབྲས་བུ་ཞབས་ལ་འཁོར་ལོའི་མཚན་མ་འབྱུང་བ་བླ་མ་བསུ་སྐྱེལ་ལྟ་བུ་ལས་འབྱུང་བ་ཡིན་ཏེ། དགེ་བ་མཐའ་དག་བྱང་ཆུབ་ཀྱི་སེམས་དེས་མཐར་འབྱིན་པ་ཡིན་ཏེ། སྔོན་སངས་རྒྱས་འཚང་རྒྱ་བ་འཇིག་རྟེན་དུ་བྱོན་པ་ན། ཡུམ་གྱི་ལྷུམས་སུ་བྱོན་པའི་དུས་སུ་འོད་ཟེར་གྱིས་མནར་མེད་ལ་སོགས་པའི་སྡུག་བསྔལ་སྟོངས་པར་བྱས་པ་དེ་སུའི་མཐུ་ཡིན། བྱང་ཆུབ་སེམས་དཔའ་དོན་གྲུབ་པའི་མཐུ་ཡིན་ཞེས་པས། དད་པ་སྐྱེས་པས་སུམ་ཅུ་རྩ་གསུམ་པའི་ལྷར་སྐྱེས། དེའི་རྒྱུ་བལྟས་པས་དེར་གོ་ནས་དགྲ་བཅོམ་པ་ཐོབ་པར་ཡང་བཤད་དེ། རྒྱ་ཆེ་རོལ་པ་ནས་ཡུམ་གྱི་ལྷུམས་ནས་ཡོལ་བའི་ཕྱི་ནང་ལྟ་བུར་ཆོས་གསུངས་པར་བཤད། ཕལ་པོ་ཆེ་ནས་ཡུམ་གྱི་ལྷུམས་དེ་ཉིད་སྟོང་གསུམ་གྱི་སྟོང་ཆེན་པོར་གྱུར་ནས་དེར་སེམས་ཅན་དཔག་ཏུ་མེད་པ་ཕྱིར་མི་ལྡོག་པ་ལ་བཀོད་པར་འདོད་དེ། ཁ་ཅིག་ན་རེ་གསང་སྔགས་གསུངས་པའི་དུས་དེ་ཡིན། བཅོམ་ལྡན་འདས་ཀྱི་སྐུ་དང་གསུང་དང་ཐུགས་རྡོ་རྗེ་བཙུན་མོའི་བྷ་ག་ལ་བཞུགས་ཀྱི་དོན་ཡིན་ཡང་གསུངས་ཏེ། ས་བོན་ཧྲཱིཿལྟ་བུ་ལས་འོད་ཟེར་སྤྲོས། སེམས་ཅན་ཐམས་ཅད་སྨིན་གྲོལ་ཏུ་བྱས་ནས། སྐུ་ཕྱག་རྒྱ་ཆེན་པོར་གྱུར་པས་རང་གཞན་ཐམས་ཅད་མ་གསལ་ཀྱང་། རང་ཉིད་ཀྱི་མདུན་གསལ་བ་ཙམ་ཞིག་བྱུང་ཡང་འདམ་པ་ཡ་པོ་ལྟ་བུ་ཡིན་གསུངས། ཞག་བདུན་གྱིས་ནད་དང་གདོན་ལས་གྲོལ་བ་དབང་གཞོན་དཔང་པོ་ཡིན་གསུངས། དེ་བས་ཡུན་རིང་བའམ་རིག་སྔགས་བཟླས་ན་ལྕགས་རི་ནག་པོ་ཕ་ལ་འགྲམ་མམ་དེ་འཆི་བར་འགྱུར་གསུངས། དེ་ལྟར་རང་ཉིད་ཀྱི་ཐ་མལ་པའི་ལུས་ངག་ཡིད་གསུམ་ཇོ་བོ་ཐུགས་རྗེ་ཆེན་པོར་གསལ་ན། དང་པོར་ཐུན་མོང་གི་དངོས་གྲུབ་ཟས་ནོར་མང་པོ་འོང་། དེ་ནས་ཀྱང་དེ་བཞིན་དུ་སྒྲུབ་པ་མང་པོ་བྱས་པས་གྲུབ་ཆེན་བརྒྱད་འགྲུབ་སྟེ། རིལ་བུའི་སྒྲུབ་པ་བྱས་པས་མིག་ལ་བྱུགས་ན་མིག་སྨན་ས་འོག་གི་གཏེར་མཐོང་། རྐང་པ་ལ་བྱུགས་ན་རྐང་མགྱོགས། ཁར་བཅུག་ན་མཁའ་སྤྱོད་དུ་འགྲོ། རལ་གྲི་ཡང་ཕྱག་མཚན་ལ་བསྒྲུབ་པ་ཞིག་བྱེད་པ་ཡིན་ཏེ་དོན་བསྒྲུབ་པ་དང་། བཅུད་ལེན་ཡིན་ཏེ་མཆོག་གི་དངོས་གྲུབ་ཡང་འགྲུབ་གསུངས། ཡང་སྟོན་འབྱུང་གིས་སུན་རྟའི་དུས་སུ་འཆི་རྟགས་ཤིག་ཅིས་ཀྱང་མི་ཕན་འཆི་བ་ཡིན་པས། དེ་ལས་དཀར་ནག་གི་རྗེས་སུ་འབྲང་བྱས་ཀྱང་། འདི་ཕྲ་མ་སྔ་བཙན་ལྟ་བུ་ཡིན་ཏེ་རང་གི་སེམས་ཞེ་སྡང་དང་བཅས་པའི་སེམས་སམ། བྱམས་པ་སྙིང་རྗེ་བྱང་ཆུབ་ཀྱི་སེམས་གང་ཡང་རུང་བ་གཅིག་པུ་དེས་རང་གི་ལུས་གཅིག་ཕ་གིར་སྐྱེ་བ་ཡིན་ཏེ། འདི་ཉོན་མོངས་པ་དང་ལས་དང་ལྟུང་བ་ཟེར་ཏེ། རྣམ་སྨིན་འབྱིན་པ་ཡིན་གསུངས་ཏེ། བསམ་པ་དེ་ལུས་ངག་ཏུ་ཐོན་པས་སྦྱོར་བ་མཐར་ཐུག་པ་བྱ་བ་འདུལ་བ་ལས་ཚད་ཅིག་ཡོད་པར་འདུག་སྟེ། འདི་རྣམ་པ་ཐམས་ཅད་མཁྱེན་པའི་ཡེ་ཤེས་ཀྱི་ཆོས་ཡིན་པ་བཞད་དུ་འདུག་གསུངས། གནས་ནས་དཔག་པ་དང་གྲུབ་བློ་ལ་སོགས་པ་དེ་དགེ་མི་དགེ་གཉིས་གསུང་རབ་ན་བཞུགས་པ་སློབ་དཔོན་འཕགས་པའི་བསྡུས་པར། འདོད་ཆགས་ཞེ་སྡང་གཏི་མུག་གསུམ། ། དེས་བསྐྱེད་ལས་ནི་མི་དགེ་བ། ། མ་ཆགས་ཞེ་སྡང་གཏི་མུག་མེད། ། དེས་བསྐྱེད་ལས་ནི་དགེ་བ་གསུངས་པས། དེ་ལ་འདོད་ཆགས་མེད་པ་ཞེ་སྡང་མེད་པ། གཏི་མུག་མེད་པའི་དགེ་བ་འདི་གལ་ཆེ་སྟེ་དེ་ཤེས་རབ་ཡིན་ཏེ། ཤེས་རབ་ཀྱིས་ནི་ཆོས་ཀྱི་རང་བཞིན་ཡོངས་ཤེས་ནས། ། ཞེས་པས་གཉིས་པོ་ཡང་མེད་པར་བཏུབ་གསུངས། དེ་གང་ཡིན་ན་རྟེན་ཅིང་འབྲེལ་བར་འབྱུང་བ་ཡིན་ཏེ། རྟག་པ་དང་ཆད་པ་ལ་སོགས་པའི་མཐར་མ་ལྷུང་བར་རྒྱུ་རྐྱེན་རྟེན་འབྲེལ་ཚོགས་པ་ལས་འབྱུང་སྟེ་འདི་ཡོད་ན་འ